qnxan ni yaya mu

bniru：Sabi Nobu

klpaw ini sluy ru mnkum hazi kayal na’ ga. mtama sa syaw na sakaw qu yaya mu la, si tmlux mgyah squ sinsman sesyo nya Tayal. t’aring lmpuw sinsman sesyo, mqwas qwas na Tayal ru pzimu Utux Kayal, qani qu ‘ringan qutux ryax qqnxan ni yaya mu. hazi uzi ga, hiya ru snhan nya spiyang blaq balay na pinkalan. kruma nyux mqwas qbhniq te syaw tubung sa tanux, mi_yan nyux smbes squ hiya mqwas,

masuq innori lga, thway balay rapal nya mhkangi te suruw ngasal qu yaya mu. mtuki squ hwinuk nya ru leqan nya kmyut tbihi ki purun nya kira. ini krahu yasay qasa. kruma ga tangu na tbihi, kruma ga qutux sazing balay nqu topu mtalah, tnuya nya nanak. kmayal krryax mha, spiyang balay blaq na tbihi ga tnuya ta nanak. masuq kmyut tbihi lga, msbzinah musa squ ppuran, t’aring tmahuk klama, ini tkqux qmwax ru hmobing tbihi ru phapuy mami yumop. t’rang mtuliq kwara cinngasal nya lga, rema masuq tayak mkilux na nniqun ru llgan kinhway na ssyaq nqu yaya te babaw hanray.

ana mpitu pgan payat kawas ni yaya maku, ana ga ini nbah mha hopa kawas ta iyat ta thuzyay mtzywaw ana nanu la. pcywagun nya ga ana ini mi_yan mrkyas mhelaw, ini smaluw cikay roziq nya ru cuqiy rapal nya uzi, ana muci sqani ga, ini khngaw phapuy ru smapuh krryax. syan nya balay inlungan kwara qqnxan lelaqi nya. kyalun myan yaya mha: ”hngaw cikay! laxi m’uy iyan mtzywaw” msyaq squ hiya mha: ” t’rang lokah hi ta n_ga, musa ta qiri mtzywaw, ini ta mha sqani lga baq 'n_gyut 'n_gyut ini klokah hi ta la.”

qnxan ni yaya mu ga tnaq qqnxan na ssquliq. ana ga s’unan kinbleqan balay pincywawgan nya. t’aring squ pgalu ru lmpuw sinsman sesyo tehuk squ mlahang nniqun smrzyut cinngasal nya, spwah nya hway inlungan ru qbzing mtzywaw mlahang ngasal nya nanak. qnxan nya ga, ungat nanu kinbleqan ru ssyaq bbiru qqnxan nya. mmlux ru kinzzik na qqnxan ps’su qutux n’ru ki smyax na ssyax. t’rang mrkyas ga, leqan sami nya qmayat ru mlahang yaya maku, tehuk bnkis lga, ini nangi tpru rapal nya uzi. qqnxan ta uzi ga, musa ta leqan balay mcqbaq mhway kkhngyan rapal ta, qutux qutux klpaw ru gbyan leqay ta magu pincqunan ta qqnxan ni yaya.